

**Tárgy: a helyi környezet védelméről szóló rendelet megalkotása**

**E L Ő T E R J E S Z T É S**

**Csemő Község Képviselőtestületének**

**2022. február 23-án tartandó ülésére**

Tisztelt Képviselő-testület!

Csemő Község Önkormányzata Képviselő-testületének a  helyi környezet védelméről    szóló hatályos rendeletét 2015-ben fogadta el a testület (5/2015. (IV. 29.) rendelet). Az azóta eltelt időszak jogszabályváltozásai és jogalkalmazási tapasztalatai szükségessé tették a rendelet felülvizsgálatát.

A felülvizsgálat 2019. évben megtörtént a rendelet-tervezetet 2019. november 26-ai ülésén tárgyalta a Képviselő-testület első körben. A tervezetet tárgyaló testületi ülésen a rendelet szövegéhez több pontosító, egyértelműsítő javaslat érkezett, amelyek a tervezet szövegén átvezetésre kerültek.

A 2020-2021-es években a rendelet második körben történő tárgyalására és elfogadására a sorozatosan elrendelt veszélyhelyzetek miatt hónapokon keresztül elmaradó képviselő-testületi ülések okán nem került sor.

Az elmúlt időszakban a lakosság részéről környezetvédelmi ügyekben több bejelentés érkezett, illetve folyamatosan érkezik. Ezek többsége elhanyagolt (gazos, rovarokkal, rágcsálókkal fertőzött) ingatlanokkal, bel- és külterületi ingatlanokon történő tűzgyújtással, valamint a közterületen történő fa kivágásával kapcsolatos. Annak érdekében, hogy ezekben az ügyekben a lakosság számára egyértelmű és világos tájékoztatást tudjunk adni, illetve hatóságként hatékonyan tudjunk fellépni, az új rendelet elfogadása és hatálybaléptetése szükséges.

A rendelet-tervezet első körben történő tárgyalását követően a rendelet-tervezet szövegét érintő eseményekről, változásokról az alábbiakban tájékoztatom a T. Képviselő-testületet:

A rendelet-tervezet szövegén átvezettük a képviselői javaslatokat, majd az így letisztázott szöveget – a képviselő-testület döntésének megfelelően – tájékoztatásul megküldtük a szomszédos önkormányzatoknak, és véleményezésre az illetékes környezetvédelmi igazgatási szervnek.

Az önkormányzatok részéről észrevétel nem érkezett, a Pest Megyei Kormányhivatal Környezetvédelmi és Természetvédelmi Főosztályának módosító javaslatait, melyek a zaj- és rezgésvédelmi rendelkezésekre vonatkoztak, a szövegen átvezettük.

Törvényi felhatalmazás hiányában 2021. január 01. napjától a képviselő-testület nem állapíthatja meg helyben az avar és kerti hulladék égetésére vonatkozó szabályokat, ezért az avar- és kerti hulladék égetésére vonatkozó rendelkezések törlésre kerültek.

Figyelemmel fentiekre, kérem a T. Képviselő-testületet, hogy az előterjesztést megtárgyalni és a rendelet-tervezetet elfogadni szíveskedjen.

Csemő, 2022. február 16.

Dr. Lakos Roland

polgármester

**HATÁSVIZSGÁLATI LAP**

**Csemő Község Önkormányzata Képviselő-testületének a helyi környezet védelméről szóló rendelet-tervezetéhez**

A jogalkotásról szóló 2010. évi CXXX. törvény (továbbiakban: Jat.) 17. § -a alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat Képviselő-testületét tájékoztatni kell.

1. **Társadalmi, gazdasági, költségvetési hatásai**

A rendelet-tervezetnek jelentős társadalmi, gazdasági hatása nincs.

1. **Környezeti és egészségi következményei**

A rendelet-tervezet elfogadása esetén az avar- és kerti hulladék égetése a központi jogszabályokban foglaltaknak megfelelően kerül szabályozásra. A rendelet lehetőséget teremt a gondozatlan ingatlanok tulajndonosai felszólítására, kötelezésére ingatlanuk rendeben tartására, ezáltal hozzájárul a rendezett településkép, környezet kialakításához.

1. **Adminisztratív terheket befolyásoló hatásai**

A tervezett önkormányzati rendeletnek adminisztrációs terhekre befolyásoló hatásai nincsenek. A rendelet betartásához szükséges eljárások lefolytatását a Hivatal biztosítja.

1. **Jogszabály megalkotásának szükségessége, a jogalkotás elmaradásának várható következményei**

Csemő Község Önkormányzata Képviselő-testületének a  helyi környezet védelméről    szóló hatályos rendeletét 2015-ben fogadta el a Képviselő-testület (5/2015. (IV. 29.) rendelet). Az azóta eltelt időszak jogszabályváltozásai és jogalkalmazási tapasztalatai tették szükségessé új rendelet alkotását.

1. **A jogszabály alkalmazásához szükséges személyi, szervezeti, tárgyi és pénzügyi feltételei:**

A rendelet alkalmazásához szükséges személyi, szervezeti, tárgyi és pénzügyi feltételek adottak.

1. **A tervezett jogszabály egyéb jelentősnek ítélt hatásai**

Egyéb jelentősnek ítélt hatása nincs.

**Indoklás közzététele:**

A rendelet megalkotása során a Jat. 18. §-a alapján az indoklás közzétételére vonatkozó kötelezettség fennáll.

**INDOKOLÁS**

**a helyi környezet védelméről szóló önkormányzati rendelet megalkotásához**

A jogalkotásról szóló 2010. évi CXXX. törvény 18. §-ában foglaltak szerint eljárva a helyi környezet védelméről szóló rendeletet az alábbiak szerint indokolom:

Csemő Község Önkormányzata Képviselő-testületének a  helyi környezet védelméről    szóló hatályos rendeletét 2015-ben fogadta el a testület (5/2015. (IV. 29.) rendelet). Az azóta eltelt időszak jogszabályváltozásai és jogalkalmazási tapasztalatai tették szükségessé az új rendelet megalkotását. Az ingatlanok és közterületek tisztántartása vonatkozásában szükségessé vált a helyi viszonyokat és sajátosságokat a korábbinál jobban figyelembe vevő szabályozásra, továbbá a korábban hatályos rendelet nem szabályozta a közterületi fák kivágásának és pótlásának kérdését sem. A rendelet-tervezet a helyi viszonyoknak, sajátosságoknak megfelelően tartalmazza a közterületek és a magántulajdonban lévő ingatlanok tisztán-, illetverendben tartására vonatkozó rendelkezéseket, a helyi környezet megóvására vonatkozó szabályokat, ezáltal hozzájárul a rendezett településkép, környezet kialakításához.