

**Tárgy: Törvényességi felhívás kapcsán**

**Csemő község Önkormányzatának**

**Szervezeti és Működési Szabályzatáról**

**szóló 12/2019. (X.29.) rendelet**

**módosítása**

**ELŐTERJESZTÉS**

**Csemő Község Képviselő-testületének**

**2022. február 23-án tartandó ülésére**

**Tisztelt Képviselő-testület!**

Tisztelt Képviselő-testület!

Tájékoztatom a Tisztelt Képviselőket, hogy Pest Megyei Kormányhivatal PE/030/00298-1/2022. számon törvényességi felhívást küldött, miután célvizsgálat keretében ellenőrizte a képviselő-testületek működésének részletes szabályait tartalmazó szervezeti és működési szabályzatokat, köztük Csemő Község Önkormányzatának Szervezeti és Működési szabályzatát is.

A vizsgálat során megállapítást nyert, hogy a 12/2019. (X.29.) számú rendeletünk 7.§-a pontosításra és kiegészítésre szorul.

A rendelet 7.§ (7) bekezdése a rendkívüli testületi ülésre vonatkozó előírásokat fogalmazza meg. E szerint:

„A polgármester rendkívüli testületi ülést köteles összehívni a képviselők legalább 1/4-ének vagy bizottságának a napirendet is tartalmazó indítványára, a kezdeményezést követő 15 napon belül. Ilyen sürgős, halasztást nem tűrő esetben az ülés előtt 24 órával is kiküldhető a meghívó. Erre bármilyen, az értesítés visszaigazolását biztosító eszköz igénybe vehető: el lehet tekinteni az írásbeliségtől is, a sürgősség okát azonban mindenképpen közölni kell.”

*Az észrevétel szerint az összehívásra jogosultak köre nem teljes körű, továbbá pontosítani szükséges, hogy az ülés összehívásának feltételeként - az összehívás indokát tartalmazó indítvány mellett – egyéb feltételek (pl. a napirend) nem jelölhetőek meg.*

A fentiek alapján – elfogadva és egyetértve a javaslattal - a 12/2019. (X.29.) számú rendeletünk 7.§ (7) bekezdésének hatályon kívül helyezése mellett új (7) bekezdés elfogadását javaslom az alábbiak szerint:

7. §

….

***(7) „A polgármesternek a képviselők legalább 1/4-ének vagy bizottságának, továbbá a kormányhivatal vezetőjének az indítványára a kezdeményezést követő 15 napon belüli időpontra a testület rendkívüli ülését össze kell hívnia. Az indítványozónak az indítványban meg kell jelölnie a rendkívüli ülés összehívásának indokát.***

...

A rendelet egyéb rendelkezései változatlan tartalommal hatályukban fennmaradnak.

Kérem, hogy a rendelet-tervezetet elfogadni szíveskedjenek.

Csemő, 2022. február 17.

Dr. Lakos Roland

polgármester