

Tárgy: **Az önkormányzat 2022. évi**

**költségvetési rendelet-tervezete**

**E L Ő T E R J E S Z T É S**

**Tisztelt Képviselő-testület!**

Az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva, a Képviselő-testület köteles a 2022. évi költségvetésről rendeletet alkotni.

Az államháztartásról szóló 2011. évi CXCV. törvény és az államháztartásról szóló törvény végrehajtásáról szóló 368/2011. (XII. 31.) Kormányrendelet a helyi önkormányzatok költségvetésének tervezésével kapcsolatos szabályokat nem változtatták meg, s nem változott

a tervezésre vonatkozó helyi szabályozás sem, ezért a tervezési munka az előző évhez hasonló ütemben folyt.

A tervezési alapelvek – összhangban a ciklusprogrammal – idén sem változnak:

* **BIZTONSÁGOS MŰKÖDÉS – hitel felvétele nélkül,**
* **a helyi szociális és jóléti ellátórendszer működtetése,**
* **fejlesztések - pályázati forrásból,**
* **helyi adó bevezetése nélkül kell a költségvetési egyensúlyt biztosítanunk,**
* **önként vállalt feladatok ellátása nem veszélyeztetheti a kötelező feladatellátás biztonságát.**

*Minden évben úgy futunk neki a tervezésnek, hogy a biztonságos működést garantálnunk kell – ezt az elvet az idei évben is követnünk kell, csak ember nincs, aki meg tudja mondani jelenleg, hogy a biztonságos működéshez mekkora költséget kell hozzá rendelnünk.*

*A pandémia előtti években a pályázatok adta fejlesztési lehetőségek mellett önerőből is bátran tervezhettünk. Volt egyfajta kiszámíthatóság, az árajánlatok alapján legalább az adott évben volt esély és lehetőség a megvalósításra.*

*Már január első hetében minden olyan kiírás (Magyar Falu Program, BM önkormányzati fejlesztések támogatása, LEADER, sőt szociális célú tűzifa program is) megjelent, amely kapcsán már árajánlatok beszerzése mellett az érvényességi idő is problémát jelent: nincs alapanyag, nincs szakember és főleg nem vállal senki ajánlat adást hónapokra előre.*

***A tervezés során az idei évben sem tévesztjük egy percre sem szem elől, hogy vannak olyan folyamatban lévő pályázataink (mini bölcsőde építése, hivatal bővítése), melyek kapcsán a tervezett önerőn túl további saját forrásokat is biztosítani kell.***

**A 2022-es esztendő feladata: SZERÉNYEN ÉS MEGÉRTÉSSEL!**

**A SZERÉNYSÉG most különösen fontos - mert sem a körülmények, sem a finanszírozásunk nem ad okot nekünk álmodozásra. Kiemelt és a legfontosabb feladattá lépett elő a teljes intézményi működés biztosítása és az eddig felépített helyi szociális és biztonsági háló fenntartása.**

**A MEGÉRTÉS mindenki részéről szükséges! A Tisztelt Képviselőknek, a Tisztelt Lakosságnak is el kell fogadnia, hogy az álmaink mellett a lehetőségeink is korlátozottak.**

**Meg kell tudnunk magyarázni mindenkinek, hogy az idei évben fejlesztés címszó alatt csak és kizárólag eredményes pályázatok útján várható bármilyen előrelépés és nem azon múlik, hogy mire lenne inkább szükség. Nem azért szeretnénk folytatni a műfüves pálya felújítását a Sportcentrumban, mert ez a legfontosabb, hanem mert erre lehet pályázatot benyújtani.**

**A döntésünk ebben az esetben annyi, hogy a pályázunk-e vagy sem.**

**Tisztelt Képviselők!**

**A 2022-es esztendőt is úgy tervezzük, hogy nem vetünk ki helyi adót!**

**Jelen helyzetben eredményként kell értékelni, hogy a lakosságra pénzügyi kötelezettséget nem terhelünk, ugyanakkor mindez azt is jelenti, hogy bevételünk továbbra is csak a központi költségvetési támogatásból származik.**

**Eredményként kell értékelni, ha sikerül fenntartani a kialakított helyi ellátórendszert a települési támogatásokkal, a babaváró csomagokkal, a „Megéri tanulni” ösztöndíjprogrammal, beiskolázási támogatással, a „Csemői fészek” lakásfelújítási programmal, a méltányossági ellátásokkal és a karácsonyi ajándékozási akcióval.**

**Eredményként kell értékelni, hogy tudunk tervezni a 2022-es esztendő kapcsán a kettős jubileum ünneplésére és programok szervezésére, amennyiben az aktuális járványügyi helyzet lehetővé teszi a rendezvények korlátozás nélküli megtartását. (Az Országgyűlés 2022. június 1-éig meghosszabbította koronavírus-járvány miatti veszélyhelyzetet.)**

*Tudom, hogy a lakosság akkor érzi a fejlődést, ha neki személyében javulnak a körülményei, az életminősége, több a pénze - miközben mindannyian érezhetjük a saját bőrünkön, hogy most nem könnyű a már elért szintet sem fenntartani.*

*Sok-sok párbeszéd és magyarázat szükséges ahhoz, hogy az emberek egyrészt megértsék azt, hogy a meglévő szolgáltatások is pénzbe kerülnek, másrészt minden esetben figyelnie kell az önkormányzatnak arra, hogy egyének helyett közösségben, közösségi igény kielégítésében kell gondolkodnia.*

*Azzal, hogy bárki nem érzi az egyéni helyzetét jobbnak, attól még költünk útfelújításra, költünk külterületi szervezett konténeres szemétszállításra, költünk az eldobált szemetek összegyűjtésére és beszállítására, költünk a kóbor állatok befogására – több tízmillió forintot évente.*

**Az Önkormányzat költségvetési politikájának fő vonásai 2022. évben**

*A ciklus programban rögzített alapelvek mellett 2022. évben sem változnak a már korábbi években is szem előtt tartott költségvetési alapelvek, amelyek a következők:*

**1. Takarékos, átlátható és biztonságos működtetés.**

**2. A kötelezően ellátandó feladatok biztosítása.**

**3. A szociálisan rászorultak támogatása.**

**4. Az elindított beruházások megvalósítása, a forrás biztosítása.**

**5. Tudatos településüzemeltetés és fejlesztés.**

**6. Pályázatok figyelése, kapcsolódás az aktuális pályázatokhoz, a pályázatok önrészének megteremtése.**

**Kiemelt célkitűzés, hogy a kötelező feladatok ellátását biztosítsuk.**

Magyarország helyi önkormányzatairól szóló 2014.évi CLXXXIX. törvény alapján az önkormányzat helyi közügyek, valamint a helyben biztosítható közfeladatok körében ellátandó *helyi önkormányzati feladatok különösen:*

1. településfejlesztés, településrendezés,

2. településüzemeltetés (köztemetők kialakítása és fenntartása, a közvilágításról való gondoskodás, kéményseprő-ipari szolgáltatás biztosítása, a helyi közutak és tartozékainak kialakítása és fenntartása, közparkok és egyéb közterületek kialakítása és fenntartása, gépjárművek parkolásának biztosítása)

3. a közterületek, valamint az önkormányzat tulajdonában álló közintézmények elnevezése

4. egészségügyi alapellátás, az egészséges életmód segítését célzó szolgáltatások

5. környezet-egészségügy (köztisztaság, települési környezet tisztaságának biztosítása, rovar és rágcsálóirtás)

6. óvodai ellátás

7. kulturális szolgáltatás, különösen a nyilvános könyvtári ellátás biztosítása, filmszínház, előadói-művészeti szervezet támogatása, a kulturális örökség helyi védelme, a helyi közművelődési tevékenység támogatása

8. szociális, gyermekjóléti és gyermekvédelmi szolgáltatások ellátása

9. lakás- és helyiséggazdálkodás

10. a területén hajléktalanná vált személyek ellátásának, rehabilitációjának, valamint a hajléktalanná válás megelőzésének biztosítása

11. helyi környezet- és természetvédelem

12. honvédelem, polgári védelem, katasztrófavédelem, helyi közfoglalkoztatás

13. helyi adóval, gazdaságszervezéssel és a turizmussal kapcsolatos feladatok

14. kistermelők, őstermelők számára – jogszabályban meghatározott termékeik –

értékesítési lehetőségeinek biztosítása, ideértve a hétvégi árusítás lehetőségeit is

15. sport, ifjúsági ügyek

16. nemzetiségi ügyek

17. közreműködés a település közbiztonságának biztosításában

18. helyi közösségi közlekedés biztosítása

19. hulladékgazdálkodás

20. távhőszolgáltatás

21. víziközmű-szolgáltatás, amennyiben a viziközmű-szolgáltatásról szóló törvény rendelkezései szerint a helyi önkormányzat ellátásért felelősnek minősül.”

További törvényi lehetőségek helyi önkormányzati feladat-telepítésre:

– törvény a felsoroltakon kívül más, a helyi közügy, helyben biztosítható közfeladat ellátását is előírhatja,

– törvényben meghatározott esetekben az önkormányzat és az állam külön, a finanszírozást is rendező megállapodása alapján az önkormányzat állami feladatokat is elláthat,

– a helyi önkormányzatok továbbra is önként vállalhatják olyan helyi közügyek ellátását, amelyet jogszabály nem utal más szerv kizárólagos hatáskörébe. Az önként vállalt feladatok ellátása azonban nem veszélyeztetheti a kötelező feladatok ellátását. Finanszírozásuk forrását elsősorban az önkormányzat saját bevételei, illetve az erre a célra biztosított külön források képezhetik.

*Önkormányzatunk* ***önként vállalt*** *feladatként látja el:*

*- civil szervezetek támogatását,*

*- lakásfelújítók támogatását,*

*- ösztöndíjprogram működtetését,*

*- Csemői Hírmondó havilap működtetése*

*- települési internetes és internetes közösségi oldal működtetését,*

*- piac fenntartását.*

**Csemő Község Önkormányzatának 2022. évi költségvetési főösszege: 944.108.915 Ft**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**BEVÉTELEK**

* **Önkormányzatok működési támogatásai**

Ezen a soron szerepelnek a központi költségvetésből a költségvetési törvény alapján juttatott támogatások.

* Helyi önkormányzatok működésének általános támogatása: 194.257.732 Ft

Ez a támogatás az önkormányzat és a hivatal általános működésével, feladatellátásával kapcsolatban felmerülő kiadásokra fordítható.

* Települési önk. egyes köznevelési feladatainak támogatása: 148.705.610 Ft

Ez a támogatás a kötelezően ellátandó óvodai feladatok finanszírozására szolgál a gyermeklétszám alapján.

* Települési önk. szociális, gyermekjóléti és gyermekétkeztetési, valamint bölcsődei feladatainak támogatása: 138.306.729 Ft

Ebből 56.689.000 Ft a szociális feladatok ellátására (szociális juttatások, közfoglalkoztatás önrész, falugondnokok, gyermekétkeztetés, bölcsődei ellátás), 17.508.829 Ft falugondnoki szolgáltatásra, 47.866.400 Ft gyermekétkeztetésre és 16.242.500 Ft a mini bölcsődei feladatellátásra használható fel.

* Települési önk. kulturális feladatainak támogatása: 10.374.544 Ft

Ez a támogatás könyvtári és közösségi színtéri feladatok ellátására szolgál, azzal a kitétellel, hogy kötelező a támogatás legalább 10%-át a könyvtári állomány gyarapítására és további 10%-át közösségi színtéri szakmai feladataira fordítani.

* Működési célú költségvetési támogatások és kiegészítő támogatások: 3.610.011 Ft

Ez az összeg a 9/2022. Kormány rendelet alapján az Önkormányzatot megillető polgármesteri béremeléshez kapcsolódó központi hozzájárulás.

* **Egyéb működési célú támogatási bevétel államháztartáson belülről**

Ide tartoznak a központi költségvetésből, a TB Alaptól, egyéb államháztartáson belüli költségvetési szervtől kapott támogatások. Itt került tervezésre a védőnői és iskolaegészségügyi ellátások finanszírozása (20.406.100 Ft), továbbá a növénytermesztéssel kapcsolatban keletkező területalapú támogatás (1.200.000 Ft) és a kulturális béremeléshez kapcsolódó támogatás (881.400 Ft).

* **Közhatalmi bevételek**

Itt jelennek meg a tervezett iparűzési adó 50.800.000 Ft (az állami támogatással kiegészítetten) és a pótlék, bírság bevételek 200.000 Ft összegben.

* **Működési bevételek**

Ezek a bérleti díjakból 5.882.646 Ft, lakbérekből 167.052 Ft, étkezési térítési díjakból 9.291.132 Ft, továbbszámlázásból adódó 889.456 Ft, a hozzájuk kapcsolódó fizetendő áfából 4.207.762 Ft várható bevételek és a gyermekétkeztetéshez kapcsolódó 2.000.000 Ft visszaigényelhető áfa.

* **Egyéb működési célú átvett pénzeszköz**

Itt kell tervezni azokat a 2021-ben háztartásoknak folyósított kamatmentes kölcsönöket, melyeknek visszafizetési ideje a 2022. évben esedékes (50.000 Ft).

* **Finanszírozási bevételek**

Ez az előző évi költségvetési maradvány 349.257.741 Ft.

**KIADÁSOK**

* **Személyi juttatások és munkaadói járulékok**

A védőnők, a könyvtáros és a falugondnokok, továbbá a választott tisztségviselők személyi juttatásai és a hosszabb távú közfoglalkoztatásban 5 hónapig alkalmazott 8 fő közfoglalkoztatott bére (74.706.748 Ft) és a hozzá kapcsolódó munkaadói járulékok (9.011.852 Ft) jogszabály szerint kerültek tervezésre.

A másik típusú közhasznú foglalkoztatáshoz kapcsolódóan ezen a jogcímen keletkező kiadásokat évközi előirányzat-módosítással fogjuk elszámolni, az aktuálisan kötött támogatási szerződésnek megfelelően.

Ide tartoznak még a reprezentációs kiadások is, melyek a rendezvényekkel kapcsolatban felmerült reprezentációt tartalmazva 5.000.000 Ft-ot tesznek ki.

* **Dologi kiadások**

E kiadási jogcímen az alábbiak kerültek tervezésre:

**külterületi szemétszállítás 6.000.000.-Ft**

A tapasztalat azt bizonyítja, hogy a konténeres hulladékgyűjtési rend bevált.

Az önkormányzat fizeti a rendelkezésre állás, a szállítás és az ártalmatlanítás költségét.

**dűlőút karbantartás 1.300.000.-Ft**

A települési adottságaink nem változtak: van 138 dűlőutunk, aminek FOLYAMATOS és szükség szerinti karbantartását el kell végeznünk.

* + Közvilágítás 6.000.000 Ft
  + Védőnők dologi kiadásai (szakmai anyag, szakmai szolgáltatás, Egészségházak közműdíjai) 3.653.600 Ft
  + Csemői Hírmondó kiadása

(önként vállalt feladatként) 2.805.000 Ft

* + „Település image” kialakítása

(önként vállalt feladatként) 1.000.000 Ft

* + Gyermekétkeztetés 62.942.613 Ft
  + Falugondnokok dologi kiadásai 6.870.950 Ft
  + Könyvtár és Közösségi Színtér dologi kiadásai 3.449.637 Ft

**önkormányzati rendezvények 24.000.000.-Ft**

* + vagyonbiztosítás 1.655.000 Ft
  + Cégautóadó 607.200 Ft
  + Projektmenedzser lakossági szolgáltatása

(önként vállalt feladatként) 3.505.200 Ft

* + Pénzügyi szolgáltatási díjak 5.500.000 Ft
  + Szakmai szolgáltatások 6.505.200 Ft

(háziorvosi ügyelet, ifjúságegészségügy, belső ellenőrzés, stb.)

* + Önkormányzati vagyon működtetése 26.093.000 Ft

(Sportpálya, Helytörténeti Gy., Zöldhalmi Közösségi Ház, Tájház, Játszótér, Templom tér, Bogácsi üdülő működési kiadásai)

**Civil szervezetek támogatása 1.500.000.-Ft**

**Csemői Palotás SE támogatása 4.000.000.-Ft**

**szociális típusú ellátások**

**szociális típusú ellátások 47.790.000.-Ft**

Talán az egyik legfontosabb eredménynek tartom, hogy évek óta egy kiszámítható és széles körű jóléti és szociális ellátást tudunk működtetni!

Az ellátási formák (települési támogatások rendszere, babaváró csomag, beiskolázási támogatás, ösztöndíjpályázat, lakásfelújítási program, méltányossági ellátások, karácsonyi ajándékozási akció) szinte minden korosztályt érintik, működését sikeresnek ítélem – és folytatni javaslom.

**Bölcsőde fejlesztési pályázat 27.249.945-Ft**

A 2022. évre még hátravan a beruházásból a kivitelező 2021. december 27-én benyújtott végszámlája, a hozzátartozó fizetendő áfa, a műszaki ellenőrzés és a projekmenedzsment számlája és a pályázatban foglalt eszközbeszerzés.

Továbbá önerőből fel kell szerelni a bölcsődét az egyéb kötelező eszközökkel, melyeket a pályázat nem tartalmazhatott.

**FALUHÁZ PROJEKT 31.978.092Ft**

2022-ben a kivitelezőnek hátravan még két benyújtandó számlája és a hozzátartozó fordított áfa, valamint a műszaki ellenőrzés.

**közvilágítás fejlesztés 5.000.000.-Ft**

**sportcentrum épület belső felújítása 1.000.000.-Ft**

A tavalyi év végén sikerült az öltöző épületbe a gázfűtést és a mosdó-zuhanyzó helyiségekben a melegvíz-rendszert kiépíteni.

Ennyi volt támogatott a BM pályázati keretéből. Szükséges az épület helyiségeiben egy faljavítások és kevés burkolási munka után utáni teljes belső festést megvalósítani – szintén önerőből.

**70 éves jubileum 10.000.000.- Ft**

**2022-ben 70 éves és 25 éve virágos CSEMŐ.**

A kettős jubileum megünneplésére készülünk – az a terv, hogy az évfordulók „megjelenjenek” az egész évi tevékenységünkben.

* + elindult egy múltat idéző cikksorozat a Hírmondóban. Minden hónapban egy témát dolgoz fel Bogdán Zoltán, januártól- decemberig minden lapszámban, két oldalon.
  + szerkesztés alatt van egy ünnepi kiadvány Dr. Kürti György tollából. Megjelenésében a kiadványaink színvilága, tartalmában a szerző gondolatait egészítjük ki a 25 éves virágos történelmünkkel.
  + felfrissítjük, a kiadványaink zöld/fehér alapszínihez igazítjuk és modernizáljuk a települési weboldalt és az applikációt.
  + úgy készülünk, hogy visszatérhetünk a szabadtéri rendezvények megtartásához. Kiemelt rendezvényként a 25 éves évfordulóra a virágvásárt, a 70. évforduló ünneplésére a Virágünnepet/falunapot „futtatnánk fel”.
  + helyi értékeinkből (fafaragó, kőfaragó, csontfaragó, gyűjtők anyagai) kiállításokat szervezünk a könyvtárban.
  + 70 év - 70 tábla. Huszár Sándor segítségével szeretnénk összegyűjteni minden évből egy jelentős eseményt és fényképet, amiből az évfordulós logókkal egy-egy táblát gyártatnák és a közterület 70 helyszínére telepítenénk. Ha futja forrásból, akkor ezt a képgalériát a Hét vezér téren lévő infopavilon tetején egy kisméretű LED falon megjelenítenénk.

**VEKOP Kerékpárút 256.140.248.-Ft**

* **Finanszírozási kiadások**

Ez a sor tartalmazza a 2021. év végén megelőlegezett 2022. évi 00. havi nettó állami támogatás (18.457.683 Ft) technikai visszafizetését, továbbá az intézmények (Csemői Polgármesteri Hivatal, Csemői Nefelejcs Óvoda és Mini Bölcsőde) finanszírozására folyósítandó támogatásokat.

Az intézmények: a Csemői Nefelejcs Óvoda és Mini Bölcsőde és a Csemői Polgármesteri Hivatal költségvetései tartalmazzák a feladataik ellátásához szükséges személyi és dologi kiadásokhoz tartozó megfelelő tételeket.

**Tisztelt Képviselők!**

**Egyelőre eddig látunk – és nem tovább…**

**Ahogy korábban írtam az idei évben az önkormányzati és intézményi működés biztosítása és a szolgáltató funkció (ellátások, helyi programok, külterületi konténeres hulladékgyűjtés) megtartása a cél.**

**Igen, nagyon fontos lenne folytatni a külterületi közvilágítás fejlesztési programot is, szerencsés lenne a Csemői Fészek költséghelyét is növelni - de ezeknek januárban nem látszik a fedezete, pontosabban nem látom értelmét további számokkal dobálózni, aztán meg magyarázkodni, hogy nem is annyi, nem is úgy.**

**Reményeink szerint nem lesz járványügyi akadálya annak, hogy a Képviselő-testület egész évben, munkaterv szerint tudjon ülést tartani, így a két ülés között történt események kapcsán továbbá az előirányzat-módosítások során is nyomon követhető lesz az önkormányzat és intézményei aktuális helyzete.**

Az államháztartási törvény rögzíti az önkormányzati költségvetési rendelet tartalmára vonatkozó előírásokat. A hivatkozott jogszabályok az irányadóak arra vonatkozóan, hogy mit kell tartalmaznia az önkormányzat költségvetési bevételeinek és kiadásainak, valamint rendelet-tervezet kötelezően előírt tartalmi elemeit.

Az Önkormányzat 2022. évi költségvetési rendelet-tervezete a tervezés alapvető kritériumainak betartásával – miszerint működési hiány nem tervezhető, továbbá az önkéntes feladatok felvállalása nem veszélyeztetheti a kötelezően ellátandó feladatokat - a változó jogszabályi környezetnek megfelelően, és az intézményhálózat feladatainak ellátásához szükséges fedezet biztosításával készült.

Kérem a Tisztelt Képviselő-testületet az előterjesztés megtárgyalására, a költségvetési rendelet-tervezet elfogadására.

Csemő, 2022. február 15.

Dr. Lakos Roland

polgármester